|  |  |
| --- | --- |
| **Miljø- og Fødevareministeriet****NaturErhvervstyrelsen**Planter & Landbrugslov/MEBJournalnummer: 16-3042-000003Dato: 26. april 2016 | Møde i Udvalget for Plantesorter og UdsædDen 3. maj 2016**Bilag 43-4** |

**Nye regler for certificering af frø**

**Problemstilling**

Vi har identificeret enkelte områder, hvor der er behov for at ændre og forenkle reglerne for certificering af frø. Det drejer sig om nye normer for hybrider af vårraps, nyt krav om serienummer på mærkesedler og forenkling af regler for autoriserede frøanalyselaboratorier. Udvalget for Plantesorter og Udsæd har mulighed for at give bemærkninger til de nye regler.

**Baggrund**

1. Nye normer for hybrider af vårraps

Kommissionens gennemførelsesdirektiv (EU) 2016/11 af 5. januar 2016 om ændring af bilag II til Rådets direktiv 2002/57/EF om handel med frø af olie- og spindplanter ændrer normerne for hybrider af vårraps. Den nuværende norm for sortsrenhed på 90 %, som gælder for certificeret frø af vår- og vinterraps, afspejler ikke længere de særlige tekniske karakteristika eller begrænsningerne ved frøproduktionen af vårraps. Der er derfor behov for at fastsætte særlige normer for vårraps. Direktivet skal gennemføres i den danske markfrøbekendtgørelse senest 1. januar 2017.

1. Nyt krav om serienummer på mærkesedler

Kommissionens gennemførelsesdirektiver (EU) 2016/317 og (EU) 2016/320 af 3. marts 2016 om ændring af Rådets direktiv 66/401/EØF, 66/402/EØF, 2002/54/EF, 2002/55/EF, 2002/56/EF, 2002/57/EF og 2004/842/EF for så vidt angår mærkesedlen indfører krav om serienummer på den officielle mærkeseddel. I de seneste år er der afsløret tilfælde af svindel med officielle mærkesedler. På den baggrund og for at give de kompetente myndigheder bedre mulighed for at registrere og kontrollere virksomhedernes trykning, distribution og anvendelse af individuelle, officielle mærkesedler samt for at spore frøpartier bør sikkerheden omkring officielle mærkesedler forbedres ved at føje et officielt løbenummer til de officielle mærkesedler. Direktiverne skal gennemføres i de danske bekendtgørelser senest 1. april 2017.

1. Forenkling af regler for autoriserede frøanalyselaboratorier

I forbindelse med udarbejdelse af den nye Vejledning om autoriserede frøanalyselaboratorier har vi fundet, at to punkter i bekendtgørelserne ikke længere er relevante og bør ændres. Der er tale om følgende punkter:

1. Bek. om markfrø/sædekorn Bilag 5, del IV, nr. 2 og Bek. om Grønsagsfrø, Bilag 5, del IV, nr. 2: Ansøgning om autorisation skal indsendes til NaturErhvervstyrelsen på et skema, der rekvireres hos styrelsen.

Vi foreslår, at teksten ændres til, at ansøgning om autorisation skal indsendes til NaturErhvervstyrelsen, men at der ikke er krav til formen.

1. Bek. om markfrø/sædekorn Bilag 5, del IV, nr. 6, punkt f og Bek. om Grønsagsfrø, Bilag 5, del IV, nr. 6, punkt f: laboratoriet har deltaget i årlige ringanalyser med et tilfredsstillende resultat.

Vi foreslår, at teksten ændres til, at laboratoriet har deltaget i, og igangsat relevante ringanalyser med et tilfredsstillende resultat, da NaturErhvervstyrelsen ikke længere udsender ringanalyser til laboratorierne.

**Løsning**

Vi gennemfører nye normer for hybrider af vårraps og nyt krav om serienummer på mærkesedler i bekendtgørelserne om markfrø, sædekorn og grønsagsfrø. Samtidig forenkler vi reglerne for autoriserede frøanalyselaboratorier i de tre bekendtgørelser. Disse forenklinger er desuden medtaget i udkast til vejledning om autoriserede frøanalyselaboratorier, der er sendt i høring den 20. april til frøanalyselaboratorierne med frist for kommentarer den 8. maj 2016.

**Videre proces**

I forbindelse med ændringerne beskrevet ovenfor, indarbejder vi også rettelser om vikkearter og plantepas i markfrøbekendtgørelsen, som beskrevet i bilag 42-8-B til møde i udvalget den 26. november 2015.

**Kommunikation og formidling**

Vi udsender en faglig nyhed, når de opdaterede bekendtgørelser udsendes.